La Paeria i els APIs de Lleida signen un acord de col·laboració per destinar habitatges a lloguer social — Regidories d’Urbanisme, Mobilitat, Vialitat, Trànsit i Horta i d’Habitatge i Transició Ecològica – La Paeria – Ajuntament de Lleida
Et trobes a:Inici/Habitatge i Transició Ecològica/Notícies/La Paeria i els APIs de Lleida signen un acord de col·laboració per destinar habitatges a lloguer social
Posaran a disposició de l’Ajuntament de Lleida pisos de particulars per oferir-los a famílies amb problemes d’accés a l’habitatge, que se sumaran als que actualment gestiona la Xarxa de Mediació de l’EMU. El tinent d’alcalde Sergi Talamonte destaca els avantatges de cedir els habitatges buits, ja que, a més de garantir el cobrament del lloguer i de la reparació en cas de desperfectes, es gratifica els propietaris amb una rebaixa del 90% de l’IBI i un 95% de l’ICIO.
Data publicació: Dilluns 28, octubre del 2019
L’Ajuntament de Lleida i el Col·legi Oficial d’Agents de la Propietat Immobiliària col·laboraran estretament per destinar habitatges a lloguer social. El tinent d’alcalde i regidor d’Habitatge i Transició Energètica, Sergi Talamonte, i el president del Col·legi d’Agents de la Propietat Immobiliària (API), Josep Maria Esteve, han signat aquest matí un acord mitjançant el qual l’entitat posarà a disposició de la Paeria pisos de particulars, per oferir-los a famílies amb problemes d’accés a l’habitatge, que se sumaran als que actualment gestiona la Xarxa de Mediació de l’Empresa Municipal d’Urbanisme (EMU).
El tinent d’alcalde ha qualificat de “molt important” aquest acord, “per intentar mobilitzar tots els habitatges buits de la ciutat, que no hi ha interès per treure al mercat, des del punt de vista econòmic, i pels quals la Xarxa de Mediació és la solució”. En aquest sentit, Sergi Talamonte s’ha mostrat esperançat “que amb aquest conveni les famílies amb pocs recursos puguin accedir a habitatges assequibles a les seves capacitats”. Tall de veu S. Talamonte.
Talamonte ha volgut destacar els avantatges que representa pels propietaris d’habitatges buits la cessió dels immobles a la Xarxa de Mediació. “L’Ajuntament de Lleida els ofereix una rebaixa del 90% de la contribució urbana (IBI); un 95% de l’impost d’obres (ICIO); l’assegurança del cobrament del lloguer i l’assegurança en cas de desperfectes. Tot i això, a més d’evitar-se el recàrrec del 50% de l’IBI per habitatge buit”, ha informat.
Per la seva part, el president dels APIS ha manifestat la sensibilitat del col·lectiu que representa, ja que fa un parell d’anys van signar un altre conveni amb la Creu Roja, per aportar immobles a la bossa d’habitatges. Al mateix temps, Josep M. Esteve ha expressat la seva satisfacció, per col·laborar amb l’EMU, i ha anunciat que es farà una divulgació entre els seus associats, perquè puguin convèncer els seus clients a posar en el mercat aquests habitatges que tenen difícil sortida. Tall de veu Josep M. Esteve.
Categories: acord de col·laboració, APIS, Habitatge Lloguer Social, EMU, 2019, Conveni